google/wiki40b huggingface dataset:
NGC 4651

Χαρακτηριστικά

Ο γαλαξίας αυτός είναι μέλος του Σμήνους γαλαξιών της Παρθένου, ευρισκόμενος πάντως στην περιφέρεια του σμήνους, και είναι γνωστός ως «Γαλαξίας της ομπρέλας» (Umbrella Galaxy) εξαιτίας της δομής σε σχήμα ανοικτής ομπρέλας με το χερούλι της που εκτείνεται από τον δίσκο του προς τα ανατολικά. Η δομή αυτή αποτελείται από εκατομμύρια αστέρες, και μάλλον είναι υπόλειμμα ενός πολύ μικρότερου γαλαξία που διαλύθηκε από τις βαρυτικές παλιρροϊκές δυνάμεις τις οποίες άσκησε πάνω του ο NGC 4651. Το σχήμα αυτό εξηγεί γιατί ο NGC 4651 συγκαταλέχθηκε στους γαλαξίες του Άτλαντα των ιδιόμορφων γαλαξιών του Χάλτον Αρπ ως Arp 189, χαρακτηριζόμενος ως «γαλαξίας με νηματοειδείς σχηματισμούς» (filaments).
Μελέτες της κατανομής του ουδέτερου υδρογόνου στον γαλαξία με τη χρήση ραδιοτηλεσκοπίου δείχνουν παραμορφώσεις των εξωτερικών περιοχών του και ένα σύμπλεγμα αερίου που συνδέεται με έναν γειτονικό νάνο γαλαξία, ο οποίος ίσως γεννήθηκε κατά την αλληλεπίδραση που δημιούργησε την «ομπρέλα».
Αντίθετα με τους περισσότερους σπειροειδείς γαλαξίες του Σμήνους της Παρθένου, ο NGC 4651 είναι πλούσιος σε ουδέτερο υδρογόνο, το οποίο εκτείνεται και πέρα από το ορατό τμήμα του δίσκου του, ενώ ο ρυθμός σχηματισμού νέων αστέρων είναι ο συνηθισμένος για έναν γαλαξία του τύπου του. Ο NGC 4651 απομακρύνεται από τη Γη με ταχύτητα 788 ± 2 χιλιομέτρων ανά δευτερόλεπτο.
Καντήλιο όρος

Το Καντήλιο ή Κανδήλιο είναι βουνό της Εύβοιας με μέγιστο υψόμετρο 1.246 μέτρα. Βρίσκεται στο βόρειο τμήμα του νησιού, κατά μήκος των παραλίων του βόρειου Ευβοικού κόλπου. Η ανατολική του πλευρά καλύπτεται από πυκνή βλάστηση, κυρίως πεύκων, ενώ η δυτική του πλευρά έχει φτωχότερη βλάστηση. Στα νότια συνδέεται με το μεγαλύτερο βουνό της Εύβοιας, την Δίρφη.
Κωδικοί αεροπορικών εταιρειών

Οι κωδικοί αεροπορικών εταιρειών χρησιμοποιούνται για την ταυτοποίηση των αεροπορικών εταιρειών. Υπάρχουν οι κωδικοί της Διεθνούς Ένωσης Αερομεταφορών (IATA) που περιλαμβάνουν δύο χαρακτήρες, οι κωδικοί του Διεθνούς Οργανισμού Πολιτικής Αεροπορίας (ICAO) που αποτελούνται από τρεις χαρακτήρες και οι κωδικοί κλήσης (callsign).

Κωδικός IATA

Οι κωδικοί IATA περιλαμβάνουν δύο χαρακτήρες που έχουν δοθεί από τη Διεθνή Ένωση Αερομεταφορών (IATA) για τις αεροπορικές εταιρείες ανά τον κόσμο. Το πρότυπο περιγράφεται στο Πρότυπο Εγχειρίδιο Πληροφοριών Δρομολογίων (Standard Schedules Information Manual) της ΙΑΤΑ και οι κωδικοί περιγράφονται στο Διευθυντήριο Αεροπορικής Κωδικοποίησης (Airline Coding Directory) της ΙΑΤΑ.

Κωδικός ICAO

Οι κωδικοί ICAO αποτελούνται από τρεις χαρακτήρες οι οποίοι δόθηκαν από το Διεθνή Οργανισμό Πολιτικής Αεροπορίας (ICAO). Οι κωδικοί ICAO εκδίδονται από το 1947. Έγιναν το επίσημο νέο πρότυπο σύστημα τον Νοέμβριο του 1987.

Κωδικός κλήσης

Οι περισσότερες αεροπορικές εταιρείες χρησιμοποιούν ένα κωδικό κλήσης (callsign), που συνήθως αναφέρεται κατά τη διάρκεια μιας επικοινωνίας μεταξύ του πιλοτηρίου ενός αεροσκάφους με κάποιο πύργο ελέγχου, μέσω ραδιοτηλεφώνου.
Μονοφθοριούχο χλώριο

Ιστορία

Ανακαλύφθηκε το 1928 από τον Όττο Ρουφ (Otto Ruff).

Παραγωγή

Το μονοφθοριούχο χλώριο μπορεί να παραχθεί με θέρμανση στους 250 °C μείγματος διχλωρίου και διφθορίου, παρουσία χάλκινου σπιράλ:
Επίσης είναι πιθανό να παραχθεί μονοφθοριούχο χλώριο με αντίδραση ανάμεσα με τριφθοριούχο χλώριο και διχλώριο:

Ιδιότητες και εφαρμογές

Το μονοφθοριούχο χλώριο είναι άχρωμο στην αέρια και στη στερεά φάση, αλλά ανοικτοκίτρινο στην υγρή. Με το νερό, με (τα περισσότερα) μέταλλα, με πολλά αμέταλλα και με πολλές οργανικές ενώσεις αντιδρά με δριμύτητα και λάμψη φωτιάς.
Επίσης, αντιδρά με το γυαλί, με το οποίο σχηματίζει (τετραφθοριούχο πυρίτιο, SiF₄, και) εκρηκτικά οξείδια του χλωρίου (ClₓOy).
Το μονοφθοριούχο χλώριο είναι ευέλικτο και μέτριο φθοριωτικό μέσο, που μετατρέπει μέταλλα και αμέταλλα στις αντίστοιχες φθοριούχες ενώσεις, εκλύοντας παράλληλα στοιχειακό διχλώριο (Cl₂) ως παραπροϊόν. Για παράδειγμα μετατρέπει το βολφράμιο σε εξαφθοριούχο βολφράμιο και το σελήνιο σε τετραφθοριούχο σελήνιο. Μερικά παραδείγματα αντιδράσεων του μονοφθοριούχου χλωρίου είναι οι ακόλουθες:
Το μονοφθοριούχο χλώριο μπορεί επίσης να σχηματίσει φθοροχλωριούχες ενώσεις με αντιδράσεις προσθήκης σε πολλαπλούς δεσμούς ή και μέσω οξείδωσης. Για παράδειγμα, μπορεί να δώσει αντίδραση προσθήκης στον τριπλό δεσμό του μονοξειδίου του άνθρακα, σχηματίζοντας φθοροχλωροκαρβονύλιο:
Academy of Interactive Arts & Sciences

Το Academy of Interactive Arts & Sciences (AIAS) είναι μη-κερδοσκοπικός οργανισμός, που παρουσιάζει τη σειρά των ετήσιων Interactive Achievement Awards.

Hall of Fame

Από το 1998, το Academy of Interactive Arts & Sciences έχει εισάγει την κατηγορία "Hall of Fame" προγραμματιστών βιντεοπαιχνιδιών.
Γενοκτονία της Ρουάντα

Επισκόπηση

Η δολοφονία του Ζουβενάλ Χαμπιαριμανά και του Σιπριέν Νταριαμιρά, στις 6 Απριλίου 1994, υπήρξε η αφορμή για την γενοκτονία στη Ρουάντα, γνωστή και ως γενοκτονία εναντίον των Τούτσι. Ακολούθησε μαζική σφαγή των Τούτσι στη Ρουάντα από τα μέλη της κυβερνητικής πλειοψηφίας των Χούτου. Υπολογίζεται ότι 500.000-1.000.000 Ρουαντέζοι σκοτώθηκαν κατά τη διάρκεια της περιόδου των 100 ημερών, από τις 7 Απριλίου έως τα μέσα Ιουλίου 1994, που αποτελούν το 70% των Τούτσι και το 20% του συνολικού πληθυσμού της Ρουάντα. Μετά την ανάκτηση του ελέγχου της χώρας από το Πατριωτικό Μέτωπο της Ρουάντα RPF η γενοκτονία τελείωσε για να ακολουθήσει η προσφυγική κρίση του Γκρέιτ Λέικς. Κατ' εκτίμηση 2.000.000 Ρουαντέζοι εκτοπίστηκαν και έγιναν πρόσφυγες (το μεγαλύτερο μέρος του Χούτου πληθυσμού). Η γενοκτονία προγραμματίστηκε από τα μέλη του πυρήνα των πολιτικών ελίτ, πολλοί από τους οποίους είχαν καταλάβει θέσεις σε ανώτερα επίπεδα της εθνικής κυβέρνησης. Οι δράστες προέρχονταν από τις τάξεις του στρατού της Ρουάντα, της αστυνομίας και της κυβέρνησης υποστηριζόμενοι από παραστρατιωτικές ομάδες, συμπεριλαμβανομένης της Ιντεραχάμουε και της Ιμπουζαμουγκάμπι, καθώς και με τη συμμετοχή απλών πολιτών.
Νικόλαος Σεκουνδινός

Ο Νικόλαος Σεκουνδινός ( -1463) ήταν Έλληνας λόγιος του 15ου αιώνα.

Βιογραφία

Δεν γνωρίζουμε τα πρώτα χρόνια του βίου του. Γεννήθηκε στην Εύβοια, ή στην Κρήτη γύρω στα τέλη του 14ου αιώνα. Κατ΄ άλλους ήταν ισπανός Έλληνας από την πόλη Σαγούντου, που είχαν ιδρύσει Ζακυνθινοί. Ο ίδιος αποκαλέι τον εαυτό του Ευβοέα, το οποίο και φαίνεται πιθανότερο. Εκπαιδεύτηκε προφανώς στα σχολεία της Κωνσταντινούπολης. Συνόδεψε τον Αυτοκράτορα Ιωάννη Παλαιολόγο στην Ιταλία για να συγκροτήσει σύνοδο προς ένωση των δύο Εκκλησιών το 1439. Λόγω των αρίστων γνώσεων της Λατινικής γλώσσας έγινε επίσημος διερμηνέας της συνόδου. Διακρίθηκε ως άνδρας αξιολογώτατος, εμπειρότατος γνώστης της ελληνικής και λατινικής γλώσσας και άριστος διερμηνέας των συζητήσεων. Οι καρδινάλιοι τον εθαύμασαν και είπαν ότι η ευγλωτία του οφείλεται στην φώτιση του αγίου πνεύματος. Προσλήφθηκε στην Βενετία ως γραμματέας του δεκαμελούς συμβουλίου. Αποφάσισε να επιστρέψει στη πατρίδα του, αλλά εκεί επτώχευσε. Τότε αναγκάστηκε να ξαναπάει στην Ιταλία. Καθ'οδόν ναυάγησε, έχασε την γυναίκα του και τα παιδιά του, εκτός από ένα, μαζί με όλη του την περιουσία. Απαρηγόρητος επέστρεψε στην Βενετία. Το συμβούλιο της Βενετίας τον ευσπλαχνίστηκε και του δώρισε 600 δουκάτα, ενώ τον διόρισε δημόσιο υπάλληλο και του παραχώρησε ετήσιο μισθό 200ων δουκάτων. 
Αργότερα πήγε στην Νεάπολη με τον Θεόδωρο Γαζή στον βασιλιά Αλφόνσο της Αραγωνίας. Εκεί διέπρεψε μερικά χρόνια και από την Νεάπολη πήγε στην Πάδοβα το 1459, όπου μετέφρασε στα λατινικά τον Ονήσανδρο. Διορίστηκε ως γραμματέας του Πάπα.
Απεβίωσε στις 26 Μαρτίου 1463.
Ίασπις

Ο ίασπις, γνωστός στα αγγλικά ως jade, είναι ημιπολύτιμος λίθος, ο οποίος μετά από κατεργασία δίνει ένα χαρακτηριστικό έντονο πράσινο χρώμα. Αποτελεί σημαντικό στοιχείο της Ασιατικής τέχνης.
Αποτελείται από δύο ορυκτά, τον Νεφρίτη και τον Ιαδεΐτη.
Βρασκάς Χανίων

Γενικά και ιστορικά στοιχεία

Η παλαιότερη μνεία στο όνομα Βρασκάς γίνεται σε έγγραφο του 1191, όπου το χωριό αναφέρεται ως Βρασκιάς. Το χωριό αναφέρεται επίσης σε έγγραφο του 1300 του νοταρίου του Χάνδακα P. Pizolo, όμως, όπως και τα υπόλοιπα χωριά των Σφακίων, δεν αναφέρεται στις ενετικές απογραφές. Ο Αντόνιο Τριβάν το αναφέρει στο χρονικό του ως Frasca. Το όνομα Βρασκάς ετυμολογείται από τα πήλινα αγγεία που χρησιμοποιούνται ως κυψέλες, τα οποία λέγονται βρασκιά και ο κατασκευαστής τους βρασκάς ή βρασκιάς. Στην αιγυπτιακή απογραφή του 1834 φέρεται ως ακατοίκητο. Στην απογραφή του 1881 αναφέρεται ως Βρασκιάς και υπαγόταν στον δήμο Νίμπρου, και είχε μαζί με τη Νίμπρο 383 κατοίκους. Το 1900 απογράφηκε πάλι ξανά με τη Νίμπρο.
Κοντά στο χωριό βρίσκεται το ναΰδριο του Αγίου Γεωργίου, του οποίοι οι περισσότερες τοιχογραφίες έχουν καταστραφεί καθώς και το φαράγγι της Ίμπρου, περίπου 600 μέτρα ΒΔ από τον Βρασκά.
¡Ay Carmela! (τραγούδι)

Παραλλαγές

Οι πιο δημοφιλείς στίχοι σε αυτό το τραγούδι έχουν δύο παραλλαγές, γνωστές ως "El Paso del Ebro" και "Viva la XV Brigada". Η πρώτη σχετίζεται με τη Μάχη του Έβρου και η δεύτερη αναφέρεται στη Μάχη του Χάραμα, δύο από τις κύριες αναμετρήσεις του εμφυλίου πολέμου. Η μελωδία, ωστόσο, είναι μια λαϊκή μουσική πολύ πιο παλιά, που χρονολογείται από τον Πόλεμο της Ιβηρικής Χερσονήσου στις αρχές του 19ου αιώνα.
Ο στίχος Luchamos contra los moros (Αγωνιζόμαστε εναντίον των Μαυριτανών) αναφέρεται στους Regulares, τις μαροκινές στρατιωτικές μονάδες που πολεμούσαν ως ομάδες κρούσης με το μέρος των Εθνικιστών.
Ιβάρς Γκοντμάνις

Βιογραφία

Γεννήθηκε στη Ρίγα, στις 27 Νοεμβρίου του 1951. Ήταν ο πρώτος πρωθυπουργός της Λετονίας όταν έγινε ανεξάρτητη από τη Σοβιετική Ένωση. Η πρώτη του θητεία στο αξίωμα ήταν από το 1990 ως το 1993 και χαρακτηρίστηκε από το δύσκολο πέρασμα από μια κομμουνιστική σε μια καπιταλιστική οικονομία. Την περίοδο από το 1998 ως το 1999 υπηρέτησε στο Υπουργείο Οικονομίας. 
Αρχικά συνδέθηκε με το Λετονικό Λαϊκό Μέτωπο , στη συνέχεια όμως αυτομόλησε στο κόμμα του Λετονικού Δρόμου, του οποίου ηγείται σήμερα. Το Νοέμβριο του 2006, έπειτα από την επιστροφή του κόμματος του Λετονικού Δρόμου στη Βουλή, έπειτα από τη διεξαγωγή των βουλευτικών εκλογών, ο Γκοντμάνις έγινε Υπουργός Εσωτερικών.

Δεύτερη πρωθυπουργία

Στις 14 Δεκεμβρίου του 2007 ο Γκοντμάνις ορίστηκε Πρωθυπουργός από τον Πρόεδρο Βάλντις Ζάτλερς. Ο διορισμός του στην πρωθυπουργία έλαβε την έγκριση του κοινοβουλίου στις 20 Δεκεμβρίου, με 54 ψήφους υπέρ και 43 κατά.

Τροχαίο ατύχημα

O Γκοντμάνις έπεσε θύμα τροχαίου στις 18 Ιουνίου του 2008όταν το αυτοκίνητό του συγκρούστηκε με μικρό λεωφορείο στη Ρίγα. Ο Λετονός πρωθυπουργός μεταφέρθηκε στο νοσοκομείο με εγκεφαλικές κακώσεις. Διαγνώστηκε κάταγμα στο κρανίο και διάσειση. Η κυβέρνησή του επέζησε πρότασης δυσπιστίας (με 51 ψήφους κατά της πρότασης μομφής και 40 υπέρ) στις 4 Φεβρουαρίου του 2009.

Παραίτηση

Τα οικονομικά προβλήματα και οι καταγγελίες για διαφθορά οδήγησαν στην κατακόρυφη πτώση της δημοτικότητας της κυβέρνησης. Τον Ιανουάριο του 2009 έγιναν επεισοδιακές διαδηλώσεις κατά της κυβέρνησης, που ήταν οι χειρότερες από το 1991. Στις 20 Φεβρουαρίου του 2009 ο Γκοντμάνις παραιτήθηκε από την πρωθυπουργία μαζί με τα υπόλοιπα μέλη της κυβέρνησής του, εν μέσω της οικονομικής κρίσης. Τον διαδέχθηκε ο Βάλντις Ντομπρόβσκις στην πρωθυπουργία. H νέα πεντακομματική κυβέρνηση συνασπισμού επικυρώθηκε από το λετονικό κοινοβούλιο με 67 ψήφους υπέρ έναντι 21 κατά, στις 12 Μαρτίου του 2009.
Ιερά Μητρόπολις Λαρίσης και Τυρνάβου

Αρχιεπίσκοποι και Μητροπολίτες Λαρίσης και Τυρνάβου

Αν ανατρέξει κανείς στο Συναξάρι της Εκκλησίας θα βρει πολλούς Αγίους και Μάρτυρες Αρχιεπισκόπους ή Μητροπολίτες Λαρίσης.
Πρώτος βέβαια ο Άγιος Αχίλλειος (15 Μαΐου) που ως Αρχιεπίσκοπος Λαρίσης. Με τις άριστες θεολογικές του παρεμβάσεις, την επιμονή και υπομονή του, αντιμετώπισε τον Άρειο δίπλα στους Πατέρες της Α΄ Οικουμενικής Συνόδου προκαλώντας τον θαυμασμό του Αυτοκράτορα Κωνσταντίνου, ο οποίος κατά την επιστροφή του Αχίλλειου στην έδρα του γέμισε με δώρα και τιμές τον πρώτο Αρχιεπίσκοπο Λαρίσης.
Ακολουθεί ένας κατάλογος μακρύς με ονόματα Αγίων και Μαρτύρων Αρχιεπισκόπων και Μητροπολιτών, όπως οι Θωμάς ο Χωριάτης, Κυπριανός ο θαυματουργός, Αντώνιος ο Νέος Θεολόγος, Βησσαρίων ο Πρώην, Διονύσιος ο Ελεήμων Μάρκος ο Ησυχαστής και Βησσαρίων του Σωτήρος.
Επίσης ο Διονύσιος Β΄ ο Φιλόσοφος που μαρτύρησε στα Ιωάννινα το 1601 ο Διονύσιος Ζ΄ που όταν μετατεθείς στην Έφεσο απαγχονίστηκε το 1821, όπως ο Πατριάρχης Γρηγόριος Ε΄.

Σύγχρονη εποχή

Στα νεώτερα χρόνια η Μητρόπολη Λαρίσης και Τυρνάβου έδωσε έναν Αρχιεπίσκοπο Αθηνών, τον Υδραίο λόγιο Δωρόθεο Κοταρά ο οποίος ήταν Μητροπολίτης Λαρίσης από το 1935 έως το 1956 όπου και ανέλαβε Αρχιεπίσκοπος Αθηνών.
Το 1968 όπου και παραιτήθηκε ο Μητροπολίτης Ιάκωβος Σχίζας - εξαναγκάσθηκε από το δικτατορικό καθεστώς των Απριλιανών και το νόμο της "απώλειας της έξωθεν καλής μαρτυρίας"- και από τα έτη 1989 όπου απεβίωσε ο Μητροπολίτης Σεραφείμ έως και το 1994, ήταν κρίσιμα χρόνια για τη Μητρόπολη Λαρίσης, καθώς παρεμβάσεις της Πολιτείας οδήγησαν σε διχασμούς, έκτροπα και επικίνδυνες καταστάσεις για την εκκλησιαστική σταθερότητα στην περιοχή.
Το 1996 πέθανε ο πρώην Λαρίσης Μητροπολίτης Θεολόγος και έως τις 26 Ιουνίου 2018 ο Μητροπολίτης Λαρίσης και Τυρνάβου, ήδη εκλεγμένος και ενθρονισμένος από το 1994 ήταν ο Ιγνάτιος Α΄ -κατά κόσμον Ιάκωβος Λάππας- από το νησί της Σαλαμίνας και ήταν ο μακροβιότερος Μητροπολίτης στη νεώτερη ιστορία της Μητρόπολης.
Από το 1989 έως το 1991, Μητροπολίτης ήταν ο Δημήτριος Μπεκιάρης, η εκλογή του οποίου ακυρώθηκε από το ΣτΕ και έλαβε τον τίτλο του τιτουλαρίου Μητροπολίτη Γαρδικίου, για να εκλεγεί στη συνέχεια Μητροπολίτης της τότε προσωποπαγούς Μητροπόλεως Γουμενίσσης, που πλέον είναι μόνιμη. Την περίοδο 1991-1994 με απόφαση του ΣτΕ, κατέστη εκ νέου Μητροπολίτης, ο πρώην Λαρίσης Θεολόγος που έφερε τον τίτλο του Γαλάζιων, μέχρι την εκλογή του μακαριστού πλέον Ιγνάτιου. Σημερινός μητροπολίτης Λαρίσης και Τυρνάβου είναι ο κ.κ. Ιερώνυμος (Νικολόπουλος).
Εθνική Σενεγάλης (καλαθοσφαίριση γυναικών)

Συμμετοχή σε διεθνείς διοργανώσεις

Αποτελεί την ομάδα με τα περισσότερα μετάλλια σε Αφρικανικά Πρωταθλήματα, καθώς και σε συμμετοχές σε διοργανώσεις παγκόσμιας εμβέλειας.
Κάρπος Παπαδόπουλος

Στην Επανάσταση του 1821

Κατά την έναρξη του αγώνα έφυγε από την Οδησσό και πήγε στην Στερεά Ελλάδα για να πολεμήσει στο πλευρό του Οδυσσέα Ανδρούτσου, οπού ο τελευταίος τον έχρησε χιλίαρχο, αλλά λίγο μετά ζήτησε να πολεμήσει ως απλός στρατιώτης. Το 1825 μετά τον θάνατο του Ανδρούτσου πολέμησε μόνος κατά του Ιμπραήμ ενώ συμμετείχε και στην μεγάλη μάχη των Μύλων. Υπηρέτησε για λίγο καιρό στο σώμα του Δημήτριου Υψηλάντη, όμως τα τελευταία χρόνια της επανάστασης πολέμησε στο σώμα του Κάρολου Φαβιέρου.

Στο Ναύπλιο

Ο Κάρπος Παπαδόπουλος διατέλεσε και Φρούραρχος του Παλαμηδίου, στο Ναύπλιο και μάλιστα το φθινόπωρο του 1831, ήταν αυτός που μετέφερε τον Γεώργιο Μαυρομιχάλη, έναν από τους κατηγορούμενους για τη δολοφονία του Ιωάννη Καποδίστρια, στο παρεκκλήσι του Αγίου Ανδρέα, του επέτρεψε να προσευχηθεί και να γράψει την διαθήκη του και μάλιστα από ευγνωμοσύνη για την "φιλανθρωπία που του έδειξε", ο Γεώργιος Μαυρομιχάλης του δώρισε το δαχτυλίδι του.

Στο Μεσολόγγι

Ο τάφος του Κάρπου Παπαδόπουλου βρίσκεται στο νεκροταφείο της πόλης του Μεσολογγίου. Ο ίδιος, καθώς και ο γιος του Όθων Παπαδόπουλος αναπαύονται στο κοιμητήριο του Αγίου Λαζάρου.
Ρωσικό Παρεκκλήσιο του Μπαντ Χόμπουργκ

Ιστορία

Ο θεμέλιος λίθος του παρεκκλησίου ευλογήθηκε στις 16 (28) Οκτωβρίου 1896, παρουσία του Αυτοκράτορα Νικολάου Β΄ της Ρωσίας, της συζύγου του, Αλεξάνδρας, γεννημένης ως πριγκίπισσα της Έσσης-Ντάρμστατ, της Αυτοκράτειρας Βικτωρίας, χήρας του Αυτοκράτορα Φρειδερίκου Γ΄ της Γερμανίας, της Μεγάλης Δούκισσας Ελισάβετ, θείας και κουνιάδας του Νικολάου Β΄, καθώς και του Μέγα Δούκα Ερνέστου-Λουδοβίκου της Έσσης-Ντάρμστατ, αδερφού της τελευταίας και της Αυτοκράτειρας της Ρωσίας. Ευρίσκεται εντός του θερμικού πάρκο, σε απόσταση δέκα λεπτών πεζώς από τον τοπικό σιδηροδρομικό σταθμό.
Το Παρεκκλήσιο καθαγιάστηκε στις 10 (22) Σεπτεμβρίου 1899, παρουσία της Αυτοκράτειρας Βικτωρίας, διαφόρων δωρητών, καθώς και του Δημάρχου της πόλης και εκπροσώπου της Ρωσικής Πρεσβείας του Βερολίνου. Ήταν ανοιχτή κατά τους θερινούς μήνες για τους Ρώσους που ευρίσκονταν για διακοπές στην ευρύτερη περιοχή, ενώ ευρισκόταν πλησίον του κάστρου του Κρόνμπεργκ, θερινής κατοικίας της χηρεύουσας Αυτοκράτειρας της Γερμανίας. Ο Βασιλέας των Ελλήνων Κωνσταντίνος, υιός της Μεγάλης Δούκισσας Όλγα Κονσταντίνοβνα της Ρωσίας και ξάδερφος του Νικολάου Β΄, και η σύζυγός του, Σοφία, κόρη της Αυτοκράτειρας Βικτωρίας, μετέβαιναν συχνά για να παρακολουθήσουν λειτουργίες, κατά τις περιόδους διαμονής τους στο κάστρο.
Το Παρεκκλήσιο παρέμεινε κλειστό μεταξύ του 1914 και του 1922, λόγω του Α΄ Παγκοσμίου Πολέμου, ενώ η εσωτερική του επίπλωση και εξοπλισμός διαμοιράστηκαν μεταξύ διαφόρων μουσείων. Από το 1922 έως το 1947, ευρισκόταν υπό την δικαιοδοσία του Εξαρχάτου της Δυτικής Ευρώπης, το οποίο εξαρτιόταν από τον Μητροπολίτη Ευλόγιο, του οποίου η έδρα ευρισκόταν στο Παρίσι, ωστόσο ο αριθμός των λειτουργιών που έλαβαν χώρα ήσαν λιγοστές. Αποσχίστηκε από αυτό το 1947, περνώντας υπό την δικαιοδοσία της Ρωσικής Ορθόδοξης Εκκλησίας εκτός Ρωσίας. Η τοπική κοινότητα των πιστών ήταν, εκείνη την περίοδο, ιδιαιτέρως μικρή σε αριθμό, με αποτέλεσμα το Παρεκκλήσιο να παραμένει περισσότερο καιρό κλειστή. Υπέστη εργασίες ανακαίνισης το 1970. Οι θρησκευτικές λειτουργίες άρχισαν να εντατικοποιούνται μετά το 1981. Υπέστη εκ νέου εργασίες ανακαίνισης το 2001. Σήμερα, χρησιμοποιείται από μία κοινότητα πιστών κατά πολύ μεγαλύτερης και προερχόμενης από την μετανάστευση. Οι λειτουργίες λαμβάνουν χώρα στα γερμανικά και τα σλαβονικά.
Το εικονοστάσιο, καθώς και διάφοροι εσωτερικοί διάκοσμοι δημιουργήθηκαν στην διάρκεια της δεκαετίας του 1980. Ένα εξαίρετης ποιότητας υαλογράφημα αναπαριστά την Ανάσταση του Χριστού.
Το παρεκκλήσιο αποτελεί μέρος της ενορίας της Ρωσικής Εκκλησίας του Αγίου Νικολάου της Φραγκφούρτης.
Ενδυματολογία

Ενδυματολογία είναι η μελέτη των ενδυμάτων από ιστορική, ψυχολογική, κοινωνιολογική, γεωγραφική και κατασκευαστική σκοπιά. Ένδυμα είναι καθετί με το οποίο σκεπάζουμε το σώμα, ενώ ενδυμασία το σύνολο των εξωτερικών κυρίως ενδυμάτων.
Πηγές της ενδυματολογικής έρευνας είναι τα ενδύματα αυτά καθεαυτά, τα γραπτά μνημεία, ο προφορικός λόγος, οι καλλιτεχνικές απεικονίσεις (ζωγραφικά, γλυπτικά και άλλα έργα), τα κάθε λογής σχέδια, η φωτογραφία και οι κινηματογραφήσεις κάθε είδους.
Χριστιανός της Δανίας (1675-1695)

Βιογραφία

Ήταν ο δεύτερος (επιζήσας) γιος του Χριστιανού Ε΄ της Δανίας και της Καρλόττας-Αμαλίας, κόρης του Γουλιέλμου ΣΤ΄ λαντγκράβου της Έσσης-Κάσσελ. Μεγαλύτερος αδελφός του ήταν ο Φρειδερίκος Δ΄.
Το 1687 ήταν υποψήφιος του Πολωνικού θρόνου. Το 1689 ήταν υπεύθυνος των εορτασμών των γενεθλίων του πατέρα του και έφερε την πρώτη μάλλον όπερα στη Δανία για το σκοπό αυτό. Δυστυχώς το εγχείρημα έληξε άδοξα με την πυρκαγιά στο ανάκτορο Αμαλίενμπορκ το 1689. Ήταν δυνατός και ζωηρός νέος και έκανε το πρώτο μεγάλο ταξίδι του στην Ιταλία το 1695. Λίγο μετά όμως ασθένησε από ευλογιά και απεβίωσε στην Ουλμ το ίδιο έτος σε ηλικία 20 ετών. Η σορός του μεταφέρθηκε και τάφηκε στο Ρόσκιλντε.
Ρέτζιναλντ Γ΄, κόμης της Βουργουνδίας

Βιογραφία

Πριν γίνει κόμης της Βουργουνδίας είχε πάρει τον τίτλο του δούκα του Μακόν με τον θάνατο του πατέρα του μαζί με τον αδελφό του Γουλιέλμο της Βιέννας (1102). Ανακήρυξε την ανεξαρτησία του από τον αυτοκράτορα Λοθάριο Β΄ αλλά ηττήθηκε από τον Κορράδο Γ΄ της Γερμανίας και αναγκάστηκε να εγκαταλείψει όλα τα εδάφη του ανατολικά του Γιούρα. Το όνομα της Γαλλικής περιοχής Φρανς-Κοντέ καθορίστηκε από τον τίτλο του στην Γαλλική γλώσσα που σημαίνει "ελεύθερη κομητεία".  Το 1148 ενώ ταξίδευε στην Γαλλία έπεσε θύμα πολλαπλών ασθενειών, πέθανε τόσο ξαφνικά που δεν πρόλαβε ούτε να ορίσει κηδεμόνα για την μικρή του κόρη Βεατρίκη Α΄ της Βουργουνδίας, που τον διαδέχθηκε.
3169 Όστρο

Φυσικά χαρακτηριστικά και δορυφόρος

Ο φασματικός τύπος του Όστρο είναι TS (κατά Tholen) ή Xe (κατά SMASSII). Από παρατηρήσεις της καμπύλης φωτός που έγιναν στις 5 Νοεμβρίου και στις 5 Δεκεμβρίου 2005 ανακαλύφθηκε δορυφόρος που έχει παρόμοιες διαστάσεις με τον κυρίως αστεροειδή, έτσι ώστε μαζί του αποτελεί στην ουσία έναν διπλό αστεροειδή. Οι διαστάσεις του μεγαλύτερου σώματος του ζεύγους είναι περίπου 4,4 × 3,4 × 3,2 χιλιόμετρα (km), ενώ του μικρότερου είναι 4,8 × 2,6 × 2,4 km. Τα δύο σώματα περιφέρονται περί το κοινό τους κέντρο μάζας σε απόσταση 4,8 km το ένα από το άλλο, με περίοδο περιφοράς ίση με την περίοδο περιστροφής του μεγαλύτερου γύρω από τον εαυτό του: 6 ώρες και 30 λεπτά.
Πολύ σκληρός για να πεθάνει 4.0

Πλοκή

Ένα μεγάλο σχέδιο για τρομοκρατικές επιθέσεις μέσω του διαδικτύου μπαίνει σε εφαρμογή με τη συνεργασία πολλών χάκερς. Ο Τζον Μακλέιν που αντιμετωπίζει προβλήματα με την κόρη του θα βρεθεί μπλεγμένος στην ιστορία. Οι τρομοκράτες σχεδιάζουν μέσω των υπολογιστών τους να παραλύσουν το σύστημα και να επιφέρουν καίρια πλήγματα χωρίς να έχουν όμως υπολογίσει την ανελέητη καταδίωξη του έμπειρου αστυνομικού...
Ένγκελμπερτ του Νεβέρ

Βιογραφία

Ήταν ο δευτερότοκος γιος του Ιωάννη Α΄ δούκα της Κλέβης και της Ελισάβετ των Βαλουά-Βουργουνδίας, κόρης και κληρονόμου του Ιωάννη Β΄ κόμη του Νεβέρ. 
Το 1481 ο μεγαλύτερος αδελφός του Ιωάννης Β΄ διαδέχθηκε τον πατέρα τους ως δούκας της Κλέβης και έστειλε τον Ένγκελμπερτ με μεγάλο στρατό στην επισκοπή της Ουτρέχτης, αντί του Δαβίδ επισκόπου της πόλης. Αλλά μετά την πολιορκία της Ουτρέχτης ο Ένγκελμπερτ έπρεπε να διαφύγει, αφήνοντας την Ουτρέχτη υπό τον έλεγχο της Βουργουνδίας. 
Το 1491 απεβίωσε ο πάππος του Ιωάννης Β΄ κόμης του Νεβέρ και τον διαδέχθηκε στη Νεβέρ και το Ε.
Πιοτροβίτσε

Το Πιοτροβίτσε (πολωνικά: Piotrowice, προφέρεται: [pʲɔtrɔˈvʲit͡sɛ]) είναι χωριό στη Πολωνία. Έχει πληθυσμό 352 κατοίκων το 2013. Η έκταση της πόλης ανέρχεται σε 8 χλμ². Το Πιοτροβίτσε είναι μια χωριό και χωρίζεται περαιτέρω σε 4 δήμους, γνωστοί ως ιντεγκράλνε σζεστσί βσι (integralne części wsi).

Γεωγραφία

Το Πιοτρόβιτσε βρίσκεται στην κεντροανατολική Πολωνία, περίπου 270 χιλιόμετρα από τα Καρπάθια Όρη και περίπου 290 χιλιόμετρα από τη Βαλτική Θάλασσα, 523 χιλιόμετρα ανατολικά του Βερολίνου της Γερμανίας. Η πόλη διασχίζεται από ποταμό Βιστούλα. Βρίσκεται στην καρδιά της πεδιάδας της Μασοβίας, έχοντας μέσο υψόμετρο 94 μέτρων πάνω από την επιφάνεια της θάλασσας. Υπάρχει λίμνη στο χωριό. Είναι κατάλοιπο του ποταμού Βιστούλα που έρρεε εδώ στην Αρχαιότητα .